Broj: 711-I-413-P-49-18/19-06-8

Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Branka Kutije, gradonačelnika Grada Benkovca do 30. svibnja 2017.g.,** na 38. sjednici, održanoj 8. veljače 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Branka Kutije, gradonačelnika Grada Benkovca do 30. svibnja 2017.g., zbog moguće povrede članka 20. stavka 1. ZSSI-a, koja proizlazi iz stupanja u radni odnos u Županijskoj upravi za ceste Zadarske županije prije proteka roka od godine dana od dana prestanka obnašanja navedene dužnosti, a bez prethodne suglasnosti Povjerenstva, iako je Grad Benkovac za vrijeme mandata dužnosnika stupao u poslovne odnose sa Županijskom upravom za ceste Zadarske županije.**
2. **Poziva se dužnosnik Branko Kutija da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Protiv dužnosnika Branka Kutije, gradonačelnika Grada Benkovca do 30. svibnja 2017.g., podnesena je 6. veljače 2018.g. anonimna prijavu koja je zaprimljena u knjizi ulazne pošte Povjerenstva pod brojem 711-U-493-P-49/18-01-1, a povodom koje se vodi predmet broj P-49/18. U prijavi se u bitnome navodi da je dužnosnik Branko Kutija šest mjeseci nakon prestanka obnašanja dužnosti gradonačelnika Grada Benkovca bez natječaja zaposlen na radnom mjestu ravnatelja Županijske uprave za ceste Zadarske županije u kojoj je do tada obavljao funkciju člana Upravnog vijeća.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Branko Kutija obnašao dužnost gradonačelnika Grada Benkovca u razdoblju od 11. lipnja 2013.g. do 30. svibnja 2017.g. te je stoga povodom obnašanja navedene dužnosti bio obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Radi provjere navoda iz podnesene prijave te stjecanja vlastitih saznanja o mogućoj povredi odredbi ZSSI-a, Povjerenstvo je od nadležnih tijela prikupilo potrebne podatke i dokumentaciju.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kada u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istog članka propisano je da Povjerenstvo u slučaju iz stavka 1. istog članka, dužnosniku može dati suglasnost na imenovanje, izbor ili sklapanje ugovora, ukoliko iz okolnosti konkretnog slučaja proizlazi da ne postoji sukob interesa.

Uvidom u izvadak iz sudskog registra Trgovačkog suda u Zadru utvrđeno je da je pod matičnim brojem subjekta: 060081476, OIB: 40243311947 upisana Županijska uprava za ceste Zadarske županije. Osnivač iste je Zadarska županija, a kao ravnatelj je upisan Mile Fabijan.

Na zahtjev Povjerenstva Županijska uprava za ceste Zadarske županije dostavila je očitovanje od 6. rujna 2018.g. u kojem se navodi da je Branko Kutija na radno mjesto zamjenika ravnatelja Županijske uprave za ceste Zadarske županije primljen Odlukom ravnatelja od 1. prosinca 2018.g. na temelju koje je potom sklopljen ugovor o radu dana 20. prosinca 2017.g. U očitovanju se nadalje navodi da ravnatelj svoje ovlasti za zasnivanje radnog odnosa s novim zaposlenicima temelji na odredbama članka 11. Zakona o ustanovama koji za primanje u radni odnos zaposlenika u ustanovama upućuje na primjenu općih odredaba Zakona o radu, ako drugim Zakonom nije drugačije određeno. S obzirom da niti jednim drugim zakonom nije uređen postupak primanja zaposlenika u upravama za ceste, na temelju članka 26. Statuta Županijske uprave za ceste Zadarske županije ravnatelj je, uz prethodnu suglasnost župana Zadarske županije, autonoman u donošenju internih općih akata te procedure zapošljavanja novih zaposlenika. Članak 4. Pravilnika o radu i plaćama zaposlenika Uprave za ceste Zadarske županije te članak 10. Pravilnika o unutarnjem ustrojstvu Županijske uprave za ceste Zadarske županije bili su pravni osnov ravnatelju za donošenje konkretne Odluke o primanju u radni odnos.

U privitku očitovanja Županijska uprava za ceste Zadarske županije dostavila je Odluku ravnatelja od 1. prosinca 2017.g. kojom se Branko Kutija prima u radni odnos na neodređeno vrijeme na radno mjesto zamjenika ravnatelja Županijske uprave za ceste Zadarske županije. Točkom II. navedene Odluke određeno je da se ista primjenjuje od 20. prosinca 2017.g.

Uz očitovanje je dostavljen i Ugovor o radu na neodređeno vrijeme sklopljen 20. prosinca 2017.g. između Županijske uprave za ceste Zadarske županije i Branka Kutije, za poslove zamjenika ravnatelja opisane u članku 10. stavku 1. Pravilnika o unutarnjem ustrojstvu Županijske uprave za ceste Zadarske županije.

U privitku očitovanja dostavljen je i Statut Županijske uprave za ceste Zadarske županije od 25. siječnja 2010.g., Izmjene i dopune Statuta od 10. prosinca 2013.g., Pravilnik o radu i plaćama zaposlenika Uprave za ceste Zadarske županije od 21. prosinca 2004.g. te Pravilnik o unutarnjem ustrojstvu Županijske uprave za ceste Zadarske županije od 19. travnja 2017.g. kojim je, između ostalih sistematizirano i radno mjesto zamjenika ravnatelja.

Na zahtjev Povjerenstva Grad Benkovac dostavio je dopis od 21. rujna 2018.g. u kojem se navodi da je Grad Benkovac, zastupan po dužnosniku Branku Kutiji kao gradonačelniku navedene jedinice lokalne samouprave, sklopio sa Županijskom upravom za ceste Zadarske županije Sporazum o sufinanciranju geodetskih usluga za snimanje javnih i nerazvrstanih cesta u Benkovcu od 17. lipnja 2016.g., Sporazum o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu od 16. kolovoza 2016.g., Dodatak Sporazumu o sufinanciranju geodetskih usluga za snimanje javnih i nerazvrstanih cesta u Benkovcu od 18. srpnja 2016.g. i Aneks Sporazuma o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu od 22. rujna 2016.g.

U privitku dopisa dostavljeni su svi navedeni sporazumi sklopljeni između Grada Benkovca i Županijske uprave za ceste Zadarske županije

Na temelju prikupljenih podataka i dokumentacije Povjerenstvo je steklo saznanja iz kojih proizlazi da je dužnosnik Branko Kutija prije proteka razdoblja od godine dana nakon prestanka obnašanja dužnosti gradonačelnika Grada Benkovca, stupio u radni odnos u Županijskoj upravi za ceste Zadarske županije s kojom je Grad Benkovac za vrijeme dužnosnikovog mandata stupao u poslovne odnose, a bez da je prethodno dobio suglasnost Povjerenstva za navedeno zapošljavanje, što upućuje na moguću povredu članka 20. stavka 1. ZSSI-a.

Poziva se dužnosnik Branko Kutija da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka, kao i na ostale navode iz obrazloženja ove odluke.

Slijedom svega navedenoga Povjerenstvo je donijelo odluku kao u izreci ovog akta

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Branko Kutija, osobna dostava
2. Objava na internetskoj stranici Povjerenstva
3. Pismohrana